Obvestilo podjetjem, ki nameravajo dajati fluorirane ogljikovodike v razsutem stanju na trg Evropske unije v letu 2022

(2021/C 24/19)

1. To obvestilo je naslovljeno na podjetja, ki nameravajo predložiti izjavo o dajanju fluoriranih ogljikovodikov v razsutem stanju na trg Unije v letu 2022 v skladu s členom 16(2) in (4) Uredbe (EU) št. 517/2014 Evropskega parlamenta in Sveta (1) (v nadaljnjem besedilu: Uredba).

2. Fluorirani ogljikovodiki pomenijo snovi, navedene v oddelku 1 Priloge I k Uredbi, ali zmesi, ki vsebujejo katero koli od teh snovi: HFC-23, HFC-32, HFC-41, HFC-125, HFC-134, HFC-134a, HFC-143, HFC-143a, HFC-152, HFC-152a, HFC-161, HFC-227ea, HFC-236cb, HFC-236ea, HFC-236fa, HFC-245ca, HFC-245fa, HFC-365mfc, HFC-43-10mee.

3. Za kakršno koli dajanje teh snovi na trg, razen za uporabe, navedene v členu 15(2)(a) do (f) Uredbe, ali za skupno letno količino teh snovi manj kot 100 ton ekvivalenta CO2 na leto, veljajo količinske omejitve v okviru sistema kvot iz členov 15 in 16 ter prilog V in VI k Uredbi.

4. Uvozniki morajo ob sprostitvi HFC v prosti promet imeti veljaven vpis v evidenco kot uvozniki fluoriranih ogljikovodikov v razsutem stanju prek portala F-Gas in sistema izdajanja dovoljenj za HFC (2) v skladu z Izvedbeno uredbo Komisije (EU) 2019/661 (3). Tak vpis v evidenco se šteje za obvezno dovoljenje za uvoz. Podobno dovoljenje je potrebno za izvoz HFC (4).

5. Uvozniki bi morali biti na enotni upravni listini (v nadaljnjem besedilu: EUL) navedeni kot „Prejemnik“ (polje 8). Uvoznike se močno spodbuja, da navedejo količine fluoriranih ogljikovodikov v ekvivalentih CO2 ob sprostitvi v prosti promet neposredno v EUL (polje 44), saj lahko to znatno olajša carinjenje njihovega blaga in ugotavljanje njihove skladnost z Uredbo (EU) št. 517/2014.

6. V skladu s Prilogo VI k Uredbi se vsota kvot, dodeljenih na podlagi referenčnih vrednosti, odšteje od največje količine, ki je na voljo za leto 2022, s čimer se določi količina, ki se dodeli iz te rezerve.

7. Vsi podatki, ki so jih predložila podjetja, kvote in referenčne vrednosti so shranjeni v elektronskem portalu F-Gas in sistemu izdajanja dovoljenj za HFC. Vse podatke v portalu F-Gas in sistemu izdajanja dovoljenj za HFC, vključno s kvotami, referenčnimi vrednostmi, komercialnimi in osebnimi podatki, bo Evropska komisija obravnavala kot zaupne.

8. Podjetja, ki nameravajo pridobiti kvoto iz te rezerve, morajo upoštevati postopek, opisan v točkah od 9 do 12 tega obvestila.

9. V skladu s členoma 16(2) in 17(1) Uredbe mora imeti podjetje veljaven profil vpisa v evidenco, ki ga je Komisija odobrila v skladu z Izvedbeno uredbo (EU) 2019/661, kot proizvajalec in/ali uvoznik fluoriranih ogljikovodikov na spletu prek portala F-Gas in sistema izdajanja dovoljenj za HFC. Da bi zagotovili ustrezno obravnavo vloge za vpis v evidenco, vključno z morebitno potrebo po dodatnih informacijah, je treba takšno vlogo predložiti najpozneje dva tedna pred začetkom obdobja predložitve izjav, tj. pred 1. marcem 2021 (glej točko 10). Za vloge, prejete po tem roku, ni mogoče zagotoviti, da bo končna odločitev o vlogi za vpis v evidenco mogoča pred koncem obdobja predložitve izjav (glej točko 11). Pomoč pri vpisu za podjetja, ki še niso vpisana, je na voljo na spletišču GD CLIMA (5).

10. Podjetje mora izjavo o pričakovanih količinah za leto 2022 predložiti med 15. marcem in 15. aprilom 2021 do 13. ure po srednjeevropskem času prek portala F-Gas in sistema izdajanja dovoljenj za HFC.

11. Komisija bo za veljavne štela samo ustrezno izpolnjene izjave, ki ne vsebujejo napak in bodo prejete od 15. aprila 2021 do 13. ure po srednjeevropskem času.

12. Na osnovi teh izjav bo Komisija tem podjetjem dodelila kvote v skladu s členom 16(2), (4) in (5) ter prilogama V in VI k Uredbi.

13. Člen 7 Izvedbene uredbe (EU) 2019/661 določa, da se za namene dodelitve kvot za dajanje fluoriranih ogljikovodikov na trg v skladu s členom 16(5) Uredbe (EU) št. 517/2014 vsa podjetja z istim dejanskim lastnikom oziroma lastniki štejejo za enega samega deklaranta v skladu s členom 16(2) in (4) Uredbe.

14. Komisija bo podjetja o skupnih dodeljenih kvotah za leto 2022 obvestila prek portala F-Gas in sistema izdajanja dovoljenj za HFC.

15. Vpis v evidenci v portalu F-Gas in sistemu izdajanja dovoljenj za HFC in/ali izjava o namenu dajanja fluoriranih ogljikovodikov na trg v letu 2022 sama po sebi ne dajeta pravice do dajanja fluoriranih ogljikovodikov na trg v letu 2022.

(1) Uredba (EU) št. 517/2014 Evropskega parlamenta in Sveta z dne 16. aprila 2014 o fluoriranih toplogrednih plinih in razveljavitvi Uredbe (ES) št. 842/2006 (UL L 150, 20.5.2014, str. 195).

(2) Vzpostavitev evidence v skladu s členom 17 Uredbe (EU) št. 517/2014:

https://webgate.ec.europa.eu/ods2/resources/domain.

(3) Izvedbena uredba Komisije (EU) 2019/661 z dne 25. aprila 2019 o zagotavljanju nemotenega delovanja elektronske evidence kvot za dajanje fluoriranih ogljikovodikov na trg (UL L 112, 26.4.2019, str. 11).

(4) Glej tudi člen 1(2) Izvedbene uredbe Komisije (EU) 2017/1375 (UL L 194, 26.7.2017, str. 4).

(5) https://ec.europa.eu/clima/sites/clima/files/f-gas/docs/guidance_document_en.pdf.